कवि लीलवान की कविता का अपना भाव-बोध है, जिसका आधार समानता, न्याय, भ्रातृत्व और प्रेम है| यह भाव-बोध हिंसा, निषेध और वंचनाओं के विरुद्ध करुणा, प्रेम और सौहार्द्र अर्थात मनुष्यता का संचार करता है, जिसमें परमात्मा, परलोक, प्रारब्ध या पुनर्जन्म के लिए कोई स्थान नहीं है| उनका भाव-बोध मनुष्य को आसक्त या भक्त नहीं, सम्यक ज्ञान और चेतना-संपन्न नागरिक मानता और पहचानता है| किसी भी व्यक्ति को मनुष्य के रूप में देखना, पहचानना और मनुष्यवत व्यवहार करना मानवीय भावबोध है| मनुष्यता का अभाव या लोप व्यक्ति और समाज को संवेदनहीन और पाश्विक बनाता है| पाश्विक व्यक्ति हिंसक, शोषक, असहिष्णु और वर्चस्ववादी होगा, वह मनुष्यवत व्यवहार नहीं कर सकता| वह समूह बना सकता है, समाज नहीं बना सकता| व्यक्ति का समाज बनना ही मनुष्यता या मानववाद का उदय है| साहित्य व्यक्ति को समाज बनाने की एक प्रक्रिया है| जयप्रकाश लीलवान की कविता व्यक्ति को मनुष्य और समाज बनने पर बल देती है| इसमें प्रेम की बुनावट लैंगिकता के आधार पर नहीं मनुष्यता के आधार पर है तथा शोषण और दु:खों से मुक्ति यौन सुख से अधिक महत्वपूर्ण है| जयप्रकाश लीलवान अपने विचारों में विद्रोह का ज्वालामुखी लिए फिरते थे। लीलवान की कविता की ताकत से मैं प्रारम्भ से ही प्रभावित और प्रशंसक रहा हूं। फुटकर रूप में उनकी कविताओं को सुनता और पढता रहा था। सन 2002 में उनके पहले कविता संग्रह ‘अब हमें ही चलना है’ के प्रकाशन से मुकम्मल तरीके से उनकी कविता की ताकत से परिचित हुआ। यह कहना अतिश्योक्ति नहीं होगा कि उनकी कविता ने मुझे चमत्कृत किया। अन्य दलित कवियों से सर्वथा अलग प्रकार के शब्द, बिम्ब और प्रतीकों से युक्त उनकी कविता मुझे दलित साहित्य में एक धमाके की तरह लगीं। मैंने उनके इस कविता संग्रह की समीक्षा लिखी थी, जिसका शीर्षक ही दिया था ‘दलित कविता में धमाका’। यह समीक्षा ‘युद्धरत आम आदमी’ में प्रकाशित हुई थी।